Doi falși stomatologi din Arad, prinși după trei ani de practică. Au primit chiar și bani de la stat
Timp de trei ani, două femei din Arad au pretins că sunt medici stomatologi şi au avut şi pacienţi, deşi niciuna nu deţine drept de practică.
Nu s-au oprit aici, ci au şi primit bani de la stat, pentru servicii medicale pe care nu le-au prestat niciodată.
Cele două femei sunt surori şi într-adevăr, au terminat Facultatea de Stomatologie, însă nu aveau licenţă şi drept de practică.
În ciuda acestei evidenţe, cele două aveau în casa în care locuiesc un cabinet stomatologic, autorizat, unde primeau pacienţi. Potrivit anchetatorilor, oamenii nu ştiau că ele nu au voie să profeseze.
Mai mult, au decontat o serie de servicii medicale, pe care nu le-ar fi prestat, şi ar fi primit astfel peste 100.000 de lei de la stat.
Suspectele primeau aceşti bani in baza unor contracte, pentru care au prezentat documente false.
Casa şi cabninetul lor au fost percheziţionate miercuri. Anchetatorii au ridicat mai multe dovezi care, spun ei, probează aceste acuzaţii.
Cele două femei sunt anchetate acum în libertate, pentru înșelăciune, fals și exercitarea fără drept a unei profesii.